**NOTĂ INFOMATIVĂ**

**la proiectul Legii pentru modificarea şi completarea unor acte legislative**

|  |
| --- |
| **1.Condițiile ce au impus elaborarea proiectului și finalitățile urmărite.** |
| În urma constatării situaţiei nesatisfăcătoare în domeniul controlului de stat asupra activităţii de întreprinzător, Guvernul şi-a propus revizuirea cadrului normativ în domeniu în vederea atingerii unei eficienţe maxime a acestui instrument - controlul de stat, precum şi micşorarea constantă a presiunii asupra mediului de afaceri. Mai mult, acest obiectiv - reducerea poverii asupra agenţilor economici, în special prin scăderea numărului de controale, dar şi prin asigurarea proporţionalităţii acestora - este stabilit şi în Strategia reformei cadrului de reglementare a activităţii de întreprinzător pentru anii 2013-2020, aprobată prin Hotărârea Guvernului nr. 1021 din 16 decembrie 2013, în care s-a propus ameliorarea cadrului normativ şi legislativ, care reglementează controlul de stat.  În vederea realizării acestor obiective, la 23 septembrie 2016, Parlamentul a adoptat Legea nr. 230 pentru modificarea şi completarea unor acte legislative (în continuare – Legea nr. 230 din 23 septembrie 2016). Actul legislativ numit a adus mai multe modificări cadrului legislativ privind procedura de efectuare a controlului de stat asupra activităţii de întreprinzător. Suplimentar, însă, Legea nr. 230 din 23 septembrie 2016 a instituit şi un nou sistem instituţional de control, adică a revizuit numărul organelor cu dreptul de a efectua controlul de stat.  Pentru a asigura implementarea completă şi eficientă a prevederilor Legii nr. 230 din 23 septembrie 2016, s-a impus necesitatea aducerii în concordanţă cu prevederile acesteia a întregului cadru legislativ afectat. Întru realizarea acestui **obiectiv**, a fost elaborat proiectul Legii pentru modificarea şi completarea unor acte legislative, care vine să pună în acord actele legislative care reglementează activitatea de control pus în competenţa Agenţiei Naţionale pentru Siguranţa Alimentelor (în continuare - ANSA), Agenţiei pentru Supravegherea Pieţei şi Produselor Nealimentare (în continuare - ASPPN) şi a Inspectoratului de Stat al Muncii (în continuare - ISM).  **Scopul** urmărit de proiectul Legii pentru modificarea şi completarea unor acte legislative este crearea cadrului legislativ necesar pentru realizarea de către ANSA, ASPPN şi a ISM a noilor atribuţii date în competenţa acestora prin Legea nr. 230 din 23 septembrie 2016, şi anume:  - pentru ANSA - controlul de stat în domeniul producerii și circulației vinului și produselor alcoolice, protecției consumatorilor în domeniul alimentar, siguranţei ocupaţionale şi al respectării condiţiilor de licenţiere conform domeniului aferent;  - pentru ASPPN - delimitarea clară a competenţelor de supraveghere a pieței doar în partea produselor nealimentare, nu şi în partea ce se referă la produsele alimentare, preluarea competenţelor de supraveghere şi control al conformităţii tuturor serviciilor, inclusiv a serviciilor turistice; precum şi competenţe de supraveghere şi control în domeniul siguranţei ocupaţionale;  - pentru ISM - în competenţa acestei autorităţi rămân doar competenţele de control a respectării prevederilor legale referitoare la raporturile de muncă, acelea privind siguranţa ocupaţională (siguranţa şi sănătatea muncii) fiind distribuite altor trei organe – ANSA; ASPPN şi Inspectoratului pentru supraveghere tehnică (în continuare - IST);  - eficientizarea procedurilor de control prin clarificarea unor prevederi ale Legii nr. 131 din 8 iunie 2012 privind controlul de stat asupra activității de întreprinzător (în continuare - Legea nr. 131 din 8 iunie 2012). |
| **2. Principalele prevederi ale proiectului și evidențierea elementelor noi.** |
| Prevederile proiectului vizează mai multe acte legislative care reglementează domeniile date în competenţa celor trei instituţii indicate supăra. Printre actele care suportă modificări fundamentale sunt: Legea nr. 1100-XIV din 30 iunie 2000 cu privire la fabricarea şi circulaţia alcoolului etilic şi a producţiei alcoolice; Legea viei și vinului nr. 57-XVI din 10 martie 2006; Legea securităţii şi sănătăţii în muncă nr. 186 din 10 iulie 2008, precum şi Codul contravenţional nr. 218 din 24 octombrie 2008.  Prin proiectul de lege se propun amendamente conform cărora ***controlul de stat în domeniul producerii şi circulaţiei vinului şi produselor alcoolice*** este transferat din competenţa Inspectoratului de Stat pentru Supravegherea Producţiei Alcoolice, în competenţa ANSA. În acest sens, au fost supuse modificărilor Legea viei și vinului nr. 57-XVI din 10 martie 2006 şi Legea nr. 1100-XIV din 30 iunie 2000 cu privire la fabricarea şi circulaţia alcoolului etilic. Toate celelalte acte legislative care reglementează într-un fel sau altul domeniul producerii şi circulaţiei vinului şi produselor alcoolice nu necesită amendare în vederea reglementării competenţelor instituţionale.  Alte competenţe care, la prima vedere, am spune că au fost puse în competenţa ANSA prin Legea nr. 230 din 23 septembrie 2016 sunt cele privind ***controlul de stat în domeniul protecţiei consumatorului în domeniul alimentar***. Totuşi, urmează de a remarca că modificările prin care ANSA i-a fost date aceste competenţe au fost aprobate prin Legea nr. 318 din 27 decembrie 2012 pentru modificarea şi completarea unor acte legislative. Prin legea din urmă, a fost statuat expres, în art. 28 lit. i), că, printre alte organe ale administraţiei publice abilitate cu funcţii de protecţie a consumatorilor, de asemenea, este şi ANSA - în domeniul produselor alimentare, la toate etapele lanţului alimentar. Cu toate acestea, în pofida faptului că prin Legea nr. 318 din 27 decembrie 2012 a fost supusă modificării şi Legea nr. 131 din 8 iulie 2012 - anexa, în partea ce se referă la domeniile de control ale ANSA - aceasta nu a prevăzut şi protecţia consumatorului în domeniul alimentar. Prin urmare, Legea nr. 230 din 23 septembrie 2016 doar a definitivat procesul de reglementare a competenţelor de control ale ANSA în domeniu protecţiei consumatorului în domeniul alimentar, iniţiat încă în 2012. Astfel, nu există necesitatea intervenirii asupra vreunui act legislativ în vigoare în vederea reglementării atribuţiei în cauză a ANSA, decât în partea ce se referă la competenţa de constatare a contravenţiilor în acest domeniu, dar despre acest fapt se va releva mai jos, în partea ce se va viza amendamentele propuse la Codul contravenţional.  Totodată, având în vedere că, controlul în domeniul alimentar a fost trecut în competenţa exclusivă a ANSA, este necesar de a ajusta cadrul legislativ referitor la acest domeniu, astfel, încât, pe de o parte, să fie excluse dublările de atribuţii între ANSA şi organul de stat de supraveghere a sănătăţii publice (Serviciului de Supraveghere de Stat a Sănătăţii Publice), iar pe de altă parte, să fie excluse din competenţa ultimului atribuţii improprii acestuia. Astfel, au fost operate o serie de modificări în mai multe acte legislative care le reglementează, printre care:   * *Legea nr. 78-XV din 18 martie 2004 privind produsele alimentare*:   - se reglementează că nu doar regulile şi normele sanitar-veterinare şi fitosanitare, dar şi cele sanitare în domeniul circuitului produselor alimentare vor fi elaborate de către ANSA;  - avizarea (aprobarea) şi înregistrarea produselor alimentare noi (or, acestea, la fel sunt produse alimentare), precum şi avizarea (aprobarea) a ambalajului acestora se trece din competenţa organului de stat de supraveghere a sănătăţii publice în cea a ANSA, primului rămânându-i doar atribuţia de avizare (aprobare) a materialelor în contact cu produsele alimentare;  - se propune abrogarea art. 23 din legea indicată, or, sistemul rapid de alertă pentru alimente și furaje la nivel naţional este reglementat mult mai complex de Legea nr. 113 din 18 mai 2012 cu privire la stabilirea principiilor şi a cerinţelor generale ale legislaţiei privind siguranţa alimentelor, fiind inclus prin Legea nr. 226 din 23 septembrie 2016 pentru modificarea și completarea Legii nr. 113 din 18 mai 2012 cu privire la stabilirea principiilor şi a cerinţelor generale ale legislaţiei privind siguranţa alimentelor.   * *Legea nr. 221-XVI din 19 octombrie 2007 privind activitatea sanitar-veterinară -* chiar dacă amendamentele la prezenta lege nu au nimic în comun cu scopul iniţial al acestui proiect, din scopuri de economie legislativă, s-a considerat oportun de a opera şi modificări orientate spre alte obiective.   *-* una dintre care este cea de la art. 30 alin. (4) din legea numită. Conform normei în cauză, *Posturile de control sanitar-veterinar al mărfurilor supuse controlului sanitar-veterinar de stat aflate în regim de import, tranzit sau export activează în interacţiune cu alte servicii, locul amplasării lor fiind stabilit de Guvern*. În prezent, Guvernul a stabilit, prin Hotărârea nr. 51 din 16 ianuarie 2013, anexa nr. 2, 10 posturi de control. Dintre cele 8 posturi de control la frontieră, de la punctele de trecere a frontierei de stat auto prin care se permite trecerea mărfurilor supuse controlului sanitar-veterinar sau fitosanitar (Criva, Giurgiuleşti, Otaci, Briceni, Tudora, Leuşeni, Sculeni), doar 4 sunt echipate suficient, cât să permită efectuarea unui control complet al mărfurilor care se supun controlului sanitar-veterinar sau fitosanitar. Neavând suficiente resurse financiare de amenajare/dotare corespunzătoare a celorlalte posturi, în coraport cu oferirea dreptului de trecere a acestor tipuri de mărfuri prin toate 8 puncte, statul nu reuşeşte să asigure securitatea naţională în domeniul sănătăţii publice prin admiterea intrării în ţară a unor mărfuri care nu au fost supuse unui control calitativ. Totodată, însă, punem în evidenţă, că posturile de la punctele de trecere a frontierei de stat nu au aceeaşi sarcină de lucru, astfel, că întreţinerea unora dintre acestea, în raport cu numărul de treceri efectuate prin acestea, devine mult mai scumpă, decât ar fi trecerea persoanelor cu astfel de mărfuri prin alte posturi. Mergând pe analogia cu sistemul vamal, potrivit căreia, conform art. 9 alin. (4) din Codul vamal al Republicii Moldova, birourile vamale şi posturile vamale sunt create, reorganizate şi lichidate de către Serviciul Vamal, proiectul vine să propună ca posturile de control sanitar-veterinar să fie create/stabilite prin ordinul directorului general al ANSA;  - Potrivit normei de la art. 39 alin. (4), *Activităţile sanitar-veterinare de prevenire şi lichidare a bolilor, analizele de laborator în vederea diagnosticării lor, expertiza sanitar-veterinară a produselor şi materiilor prime de origine animală şi nonanimală care nu sunt prevăzute la alin.(3) se efectuează din contul deţinătorilor de animale şi posesorilor de produse de origine animală, conform tarifelor stabilite în anexa nr. 1* la legea în cauză. Menţionăm că, legea a fost adoptată în anul 2007, tarifele la serviciile respective nefiind revizuite de atunci. Constatăm că, schimbările economice care au avut loc pe piaţa economico-financiară a Republicii Moldova de-a lungul anilor, până în prezent, au afectat şi costurile pentru prestarea serviciilor respective, şi nu în sensul micşorării lor, dar, cu certitudine, în sensul majorării. Astfel, tarifele prevăzute de anexa nr. 1 la lege, de mult timp, deja, nu mai sunt justificate şi nu acoperă nici jumătate din costurile de prestare a serviciilor vizate (analize, expertize). Pentru a facilita procesul de ajustare a tarifelor la serviciile vizate, dreptul de stabilire a acestora este judicios să fie acordat în competenţa Guvernului. Punem în evidenţă că stabilirea tarifelor pentru serviciile prestate de instituţiile publice de către Guvern este o practică general-acceptată, de cadrul normativ naţional. Exemple în acest sens sunt tarifele pentru serviciile de apostilă, serviciile contra cost din sfera sănătăţii publice prestate persoanelor fizice şi juridice, serviciile prestate de către Agenţia Medicamentului şi Dispozitivelor Medicale şi exemplele pot continua. În concluzie, se propune ca tarifele pentru serviciile indicate la norma de la art. 39 alin. (4) din lege să fie aprobate de Guvern.   * *Legea nr. 10 din 3 februarie 2009 privind supravegherea de stat a sănătăţii publice* - modificările vin să excludă din competenţa organului de specialitate privind supravegherea şi controlului sănătăţii publice, competenţe din domeniul lanţului alimentar, care sunt proprii ANSA. De asemenea, obiecte de reglementare ale unor norme din legea respectivă nu-şi mai justifică existenţa în cadrul acesteia, or, ulterior adoptării acestei legi, legiuitorul a adoptat altele, pe domenii specializate, care, în general depăşesc abordarea oferită la etapa adoptării Legii nr. 10 din 3 februarie 2009. Astfel de norme sunt cele de la art. 37, care reglementează *igiena şi siguranţa produselor alimentare, ale materialelor şi articolelor ce vin în contact cu acestea;* or, igiena şi siguranţa alimentelor sunt pe larg reglementate de Legea nr. 78-XV din 18 martie 2004 privind produsele alimentare, cât şi de Legea nr. 113 din 18 mai 2012 cu privire la stabilirea principiilor şi a cerinţelor generale ale legislaţiei privind siguranţa alimentelor. * *Legea nr. 113 din 18 mai 2012 cu privire la stabilirea principiilor şi a cerinţelor generale ale legislaţiei privind siguranţa alimentelor -* modificările efectuate în această lege sunt determinate de aceeaşi cauză - separarea exactă a competenţelor ANSA de cele ale organului de specialitate privind supravegherea şi controlul sănătăţii publice, prin transmiterea în competenţa exclusivă a ANSA a domeniului alimentar, de-a lungul întregului lanţ alimentar. În competenţa Ministerului Sănătăţii şi a organului de specialitate privind supravegherea şi controlul sănătăţii publice rămâne doar domeniul alimentaţiei pentru sugari şi copii, apa potabilă, precum şi atribuţii specifice serviciilor de sănătate. * *Legea nr. 50 din 28 martie 2013 cu privire la controalele oficiale pentru verificarea conformităţii cu legislaţia privind hrana pentru animale şi produsele alimentare şi cu normele de sănătate şi de bunăstare a animalelor -* completarea adusă acestei legi este una esenţială, care acordă dreptul ANSA de a efectua controale oficiale contra taxă. Un astfel de drept al acestei autorităţi este prevăzut de *Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor.* Conform alineatului (32) din Regulamentul numit: „(32) Pentru organizarea controalelor oficiale ar trebui să existe resurse financiare corespunzătoare. În consecință, autoritățile competente ale statelor membre ar trebui să poată să perceapă onorarii sau taxe care să acopere costurile pe care le presupun controalele oficiale. Astfel, autoritățile competente ale statelor membre vor avea libertatea de a stabili onorarii și taxe sub formă de sume forfetare pe baza acestor costuri și luând în considerare situația specifică fiecărei unități. În cazul în care taxele se percep operatorilor, ar trebui să se aplice principii comune. Prin urmare, ar trebui adoptate criteriile pentru stabilirea nivelului taxelor de inspecție. În ceea ce privește taxele aplicabile controalelor la import, este necesar să se stabilească direct tarifele pentru principalele articole de importat, în vederea asigurării aplicării uniforme a acestora și a evitării denaturărilor comerciale.”.   Luând în considerare cele statuate de Regulamentul nr. 882/2004, în proiect s-a prevăzut posibilitatea - nu obligaţia! - de a efectua controale oficiale contra unor taxe. Aşa cum prevede Regulamentul 882/2004, taxele vor putea fi stabilite sub formă de sume forfetare, calculate în dependenţă de costurile pe care le impun controalele oficiale respective și luând în considerare situația specifică fiecărei întreprinderi. În cazul în care taxele se vor percepe operatorilor, aplicarea acestora se va face în baza unor principii comune - această regulă trebuie luată în considerare de către Guvern la stabilirea criteriilor şi metodologiei de calculare a taxelor. Criteriile şi metodologia de stabilire a cuantumurilor taxelor, precum şi cuantumurile acestor taxe se vor aproba de Guvern. Se propune ca taxele colectate de la efectuarea controalelor oficiale contra plată să constituie venit la bugetul Agenţiei Naţionale pentru Siguranţa Alimentelor şi să fie utilizate, pe măsura încasării lor, la acoperirea cheltuielilor pentru efectuarea controalelor oficiale şi la dezvoltarea instituţiei. La statuarea acestei prevederi, ne-am condus de oportunităţile şi reglementările oferite de prevederile art. 42 şi 43 din Legea nr. 181 din 25 iulie 2014 finanţelor publice şi responsabilităţii bugetar-fiscale.  Un alt domeniu supus amendării este ***controlul de stat şi supravegherea în domeniul produselor nealimentare, a serviciilor şi protecţiei consumatorului în contextul circuitului acestor produse şi serviciilor***. În acest sens, au fost supuse modificării: Legea nr.880-XII din 22 ianuarie 1992 privind Fondul Arhivistic al Republicii Moldova; Legea nr.284-XV din 22 iulie 2004 privind comerţul electronic; Legea nr. 352-XVI din 24 noiembrie 2006 cu privire la organizarea şi desfăşurarea activităţii turistice în Republica Moldova; Legea nr. 422-XVI din 22 decembrie 2006 privind securitatea generală a produselor; Legea nr. 221-XVI din 19 octombrie 2007 privind activitatea sanitar-veterinară; Legea nr. 231 din 23 septembrie 2010 cu privire la comerţul interior; Legea nr. 256 din 9 decembrie 2011 privind clauzele abuzive în contractele încheiate cu consumatori; Legea nr. 113 din 18 mai 2012 cu privire la stabilirea principiilor şi a cerinţelor generale ale legislaţiei privind siguranţa alimentelor; Legea nr. 202 din 12 iulie 2013 privind contractele de credit pentru consumatori; Legii nr. 157 din 18 iulie 2014 despre încheierea şi executarea contractelor la distanţă privind serviciile financiare de consum; Legea nr. 137 din 3 iulie 2015 cu privire la mediere; Legea nr. 7 din 26 februarie 2016 privind supravegherea pieţei în ceea ce priveşte comercializarea produselor nealimentare; Legea nr. 8 din 26 februarie 2016 privind drepturile consumatorilor la încheierea contractelor.  Marea majoritate a acestor modificări vizează doar substituirea denumirii instituţiei responsabile în acest sens - Agenţia pentru Protecţia Consumatorilor, care, urmare a modificărilor operate prin Legea nr. 230 din 23 septembrie 2016, urmează să fie reorganizată prin transformare în Agenţia pentru Supravegherea Pieţei şi a Produselor Nealimentare. În urma discuţiilor cu reprezentanţii Agenţiei pentru Protecţia Consumatorilor, s-a convenit la modificarea denumirii propuse de Legea nr. 230 din 23 septembrie 2016 - din Agenţia pentru Supravegherea Pieţei şi a Produselor Nealimentare, în Agenţia pentru Protecţia Consumatorilor şi Supravegherea Pieţei (în continuare - APCSP). Modificarea a fost fundamentată de faptul că, până în prezent au fost investite foarte multe resurse financiare, materiale, de personal pentru a promova rolul Agenţiei pentru Protecţia Consumatorului, precum şi pentru a ridica nivelul de cultură a consumatorului Republicii Moldova. Astfel că, la etapa la care populaţia a început să cunoască deja de existenţa şi rolul Agenţiei pentru Protecţia Consumatorului, ar fi în detrimentul interesului public de a redenumi instituţia, fără a păstra nici măcar un element care să menţină memoria colectivă faţă de instituţia respectivă. Prin urmare, pentru a nu duce în eroare societatea, pentru a diminua din rezultatele obţinute până la această etapă de către Agenţia pentru Protecţia Consumatorului în domeniul cooperării sale cu societatea, s-a considerat oportun de a revizui denumirea instituţiei păstrând în textul acesteia expresia „protecţia consumatorului”.  Modificări mai complexe au fost propuse la *Legea nr.105-XV din 13 martie 2003 privind protecţia consumatorilor*. Amendamentele vin să statueze clar că, controlul de stat în domeniul protecţiei consumatorilor asupra persoanelor care practică activitate de întreprinzător se planifică, se va efectua și se va înregistra în conformitate cu prevederile Legii nr. 131 din 8 iunie 2012. De asemenea, se propune o normă de concretizare, care stabileşte că, controlul respectării, la toate etape lanţului alimentar, a prevederilor legislaţiei în domeniul protecţiei consumatorilor în partea ce se referă la produsele alimentare, a cerințelor privind siguranța produselor alimentare, introduse sau puse la dispoziţie pe piaţă destinate consumatorilor se efectuează de Agenţia Naţională pentru Siguranţa Alimentelor. O astfel de completare se consideră necesară, întrucât, până în prezent, în pofida modificărilor incluse prin Legea nr. 318 din 27 decembrie 2012 pentru modificarea şi completarea unor acte legislative, când protecţia consumatorului în domeniul alimentar a fost trecut în competenţa ANSA, între aceste două instituţii - ANSA şi Agenţia pentru Protecţia Consumatorului - mai există conflict de competenţă, manifestat fie prin declinări de competenţă, fie prin litispendenţă (conflict pozitiv de competenţă).  O altă modificare conceptuală este excluderea Agenţiei Turismului din categoria organelor cu competenţă în domeniul protecţiei consumatorilor serviciilor turistice, cât şi din domeniul supravegherii şi controlului serviciilor turistice. Acest fapt a determinat modificarea nu doar a art. 28 din Legea nr. 105 din 13 martie 2003 prin excluderea literei d), dar şi modificarea *Legii nr. 352-XVI din 24 noiembrie 2006 cu privire la organizarea şi desfăşurarea activităţii turistice în Republica Moldova*. În ultimul act legislativ se propune indicarea exactă a faptului că, controlul de stat al persoanelor care desfăşoară activitate de întreprinzător în sfera turismului se va planifica, se va efectua și se va înregistra corespunzător prevederilor Legii nr. 131 din 8 iunie 2012. Totodată, proiectul reglementează că controlul calităţii serviciilor turistice prestate se va efectua de Agenţia pentru Protecţia Consumatorului şi Supravegherea Pieţei, în conformitate cu prevederile Legii nr. 131 din 8 iunie 2012 şi doar în baza petiţiilor şi sesizărilor consumatorilor privind calitatea nesatisfăcătoare a serviciilor turistice prestate.  Aceste modificări, pe de o parte aduc în concordanţă competenţele funcţionale cu cele prevăzute de Legea nr. 230 din 23 septembrie 2016, urmare a cărora Agenţia Turismului este lipsită de statutul de organ de control, rămânând doar cu rolul de reglementare, aceasta urmând să elaboreze şi să promoveze politica statului în domeniul turismului, nu şi să verifice modul de implementare a acesteia. Pe de altă parte, modificările propuse vin să excludă posibilitatea controlului planificat asupra activităţii turismului, păstrând doar controlul inopinat, în baza sesizărilor şi petiţiilor consumatorilor serviciilor turistice. Acest amendament este orientat spre diminuarea sarcinii şi presiunii asupra antreprenorilor din domeniul turismului. Astfel, statul vine să permită dezvoltarea acestei ramuri a economiei fără a interveni nejustificat asupra acesteia în aspecte specifice turismului. Situaţia va putea fi revizuită, atunci când această ramură a economiei naţionale va cunoaşte o creştere esenţială şi va necesita reglementare şi control suplimentar.  Cu referire la domeniul supraveghere a pieţei în ceea ce priveşte comercializarea produselor nealimentare, a fost supusă modificării Legea nr. 7 din 26 februarie 2016 privind supravegherea pieţei. Totuşi, întrucât această lege este una noua, fiind adoptată de Legiuitor în anul precedent, amendamentele au vizat doar autorităţile competente cu supravegherea pieţei din anexa la lege, acestea fiind concordate cu instituţiile indicate de Legea nr. 230 din 23 februarie 2016.  Cu referire la competenţa de ***control de stat în domeniul securităţii ocupaţionale*** au fost supuse modificării prevederile principalelor acte legislative în domeniu - Legea securităţii şi sănătăţii în muncă nr. 186 din 10 iulie 2008 şi Legea nr. 140 din 10 mai 2001 privind Inspectoratul de Stat al Muncii.  Legea nr. 230 din 23 septembrie 2016 a modificat sistemul instituţional în domeniul controlului relaţiilor de muncă, securităţii şi sănătăţii. Astfel, dacă până la adoptarea legii respective, autoritatea responsabilă de efectuarea controlului în acest domeniu, integral, era Inspectoratul de Stat al Muncii, Legea nr. 230 din 23 septembrie 2016 a scos din competenţa Inspectoratului de Stat al Muncii atribuţiile de control în domeniul securităţii şi sănătăţii în muncă, pe care le-a distribuit altor instituţii, precum ANSA, ASPPN, IST. Transmiterea acestui domeniu altor instituţii a rezultat din faptul că, în general, inspectorul care verifică o unitate de producţie sau una de unităţi de deservire din domeniul lor de competenţă, pentru a evita dublările de controale (vizite în vederea efectuării controlului), este raţional să verifice instant şi respectarea condiţiilor de securitate şi sănătate în unitatea respectivă. Mai mult ca atât, în urma interviurilor realizate cu reprezentanţi ai acestor autorităţi s-a putut observa că, controlul pe care aceste unităţi îl fac, de multe ori vizează şi aspecte de siguranţă şi sănătate în muncă (de ex: controlul în domeniile aeronautic, auto şi naval etc.). Astfel, proiectul de lege propune completarea domeniilor de competenţă ale Agenţiei Sănătăţii Publice, Inspectoratului pentru Protecția Mediului, Agenției Naționale în Transporturi Auto, Autorităţii Aeronautice Civile, Agenţiei Navale cu un domeniul siguranţei ocupaţionale, în acest sens operând completările de rigoare în anexa la Legea nr. 131 din 8 iunie 2012.  Pentru a face claritate în domeniile pe care urmează să le acopere fiecare dintre autorităţile cărora li s-a atribuit şi cele cărora li se atribuie competenţe de control în domeniul securităţii ocupaţionale, prin proiectul de lege se propune completarea Legii nr. 186 din 10 iulie 2008 cu prevederi exprese referitoare la fiecare dintre aceste autorităţi, cu indicarea domeniului exact.  Totuşi, modificările efectuate nu trebuie să afecteze respectarea prescripţiilor convenţiilor internaţionale în domeniul muncii la care Republica Moldova. În acest sens, chiar dacă se propune scoaterea din competenţa ISM a atribuţiilor de control în domeniul siguranţei ocupaţionale, *acesta - ISM - rămâne să fie autoritatea coordonatoare la nivel naţional în domeniul muncii* (relaţii de muncă, siguranţă ocupaţională). Pentru a evita eventuale contestări ale acestui fapt, prin proiect se propune statuarea expresă în Legea nr. 140 din 10 mai 2001 a statutului respectiv. În virtutea acestui statut, ISM i s-au atribuit anumite competenţe, aşa precum:  - monitorizarea controlului de stat al respectării legislaţiei privind securitatea şi sănătatea în muncă, efectuat de inspectorii de muncă din cadrul autorităţilor competente în domeniul controlului siguranţei ocupaţionale;  - ținerea şi actualizarea informaţiei referitoare la autorităţile competente în domeniul controlului siguranţei ocupaţionale şi la inspectorii de muncă din cadrul lor;  - elaborarea cadrului normativ cu privire la relaţiile de muncă, securitatea şi sănătatea în muncă, cu consultarea autorităţilor competente în domeniul controlului siguranţei ocupaţionale;  - concentrarea informaţiei cu privire la accidentele de muncă constatate şi cercetate de inspectorii de muncă în domeniul securităţii şi sănătăţii în muncă;  - coordonarea activităţii de pregătire, instruire şi informare a salariaţilor angajaţi, în problemele relaţiilor de muncă, securităţii şi sănătăţii în muncă;  - asigurarea, în comun cu autorităţile competente în domeniul controlului siguranţei ocupaţionale, instruirea inspectorilor de muncă, indiferent de instituţia în care aceştia activează;  - elaborarea, cu participarea tuturor autorităţilor competente în domeniul controlului siguranţei ocupaţionale, a raportului anual privind activitatea autorităţilor competente în domeniul controlului respectării legislaţiei cu privire la relaţiile de muncă, securitatea şi sănătatea în muncă.  Totodată, pentru a asigura comunicarea şi cooperarea eficientă între autorităţile cărora li s-a acordat competenţe de control în domeniul siguranţei ocupaționale, s-a propus completarea Legii nr. 186 din 10 iulie 2008 cu atribuţii pentru aceste autorităţi, precum:  - coordonarea activităţii de pregătire, instruire şi informare privind securitatea şi sănătatea în muncă a salariaţilor angajaţi în unităţile din domeniile lor de competenţă;  - asigurarea aplicării dispoziţiilor actelor legislative şi ale altor acte normative referitoare la condiţiile de muncă şi la protecţia salariaţilor în domeniile de activitate atribuite în competenţa lor;  - în coordonare cu Inspectoratul de Stat al Muncii, asigurarea instruirii inspectorilor de muncă care activează în structura lor;  - difuzarea informaţiilor despre cele mai eficace mijloace de respectare a legislaţiei muncii;  - cercetarea, în modul stabilit de Guvern, a accidentelor de muncă;  - informarea Inspectoratului de Stat al Muncii despre toate accidentele de muncă constatate şi cercetate;  - transmiterea, anual şi la solicitare, Inspectoratului de Stat al Muncii a informaţiilor privind activitatea desfăşurată în domeniul securităţii şi sănătăţii în muncă;  - avizarea cu Inspectoratul de Stat al Muncii a listelor de verificare aplicabile pentru domeniul, tipul și obiectul de control al siguranţei ocupaţionale în domeniile lor de competenţă;  - constatarea contravenţiilor şi încheierea proceselor-verbale, conform prevederilor Codului contravenţional al Republicii Moldova.  Totodată, ISM rămâne să fie autoritatea competentă cu elaborarea raportului anual privind activitatea autorităţilor competente cu controlul respectării legislaţiei cu privire la relaţiile de muncă, securitatea şi sănătatea în muncă, raport pe care are obligația, şi în prezent, să îl transmită Biroului Internaţional al Muncii, aşa cum prevede şi Convenţia nr. 81/1947 privind inspecţia muncii în industrie şi comerţ.  Subsidiar, pentru a ajusta întregul cadrul legislativ din domeniu la noile distribuiri ale funcţiilor, a fost modificat corespunzător şi Codul muncii al Republicii Moldova, concretizând că prevederile art. 371 şi 372 din Cod nu sunt aplicabile controlului privind respectarea cadrului normativ referitor la securitatea şi sănătatea în muncă.  *Subsidiar celor expuse supra, punem în evidenţă că amendamentele care se referă la domeniul controlului în domeniul relaţiilor de muncă, securităţii şi sănătăţii în muncă urmează a fi prezentate spre avizare şi Biroului Internaţional al Muncii, pentru a asigura corespunderea acestora cu rigorile convenţiilor internaţionale în domeniul muncii.*  Un domeniu separat al proiectului îl constituie ***răspunderea contravenţională*** - atât în partea materială (contravenţii şi sancţiunile pentru acestea), cât şi agenţii constatatori competenţi să le constate. În acest sens, a fost supus modificării Codul contravenţional al Republicii Moldova. Proiectul propune amendarea Codului prin completarea cu contravenţii, care au ca obiect juridic raporturile juridice din domeniul securităţii ocupaţionale (art. 533), relaţiile din domeniul protecţiei consumatorilor în domeniul alimentar (art. 84 alin. (1), art. 98 alin. (1), art. 3431 din proiect), raporturile din domeniul supravegherii pieţei privind produsele nealimentare şi serviciilor (ar. 84 alin. (2), art. 98 alin. (2), art. 2781, 279, 344 din proiect), din domeniul metrologiei şi standardizării (art. 345 şi 346 din proiect). Modificări importante se referă la agenţii constatatori şi contravenţiile date în competența acestora. Astfel, au fost revizuite competenţele ANSA, organelor de poliţie, APCSP, este exclusă Agenţia Turismului din lista agenţilor constatatori.  Suplimentar, trebuie de remarcat că proiectul de Lege pentru modificarea şi completarea unor acte legislative propune ***amendarea unor prevederi ale Legii nr. 131 din 8 iunie 2012 privind controlul de stat asupra activității de întreprinzător***.  Prima dintre aceste amendamente - cel propus la art. 1 alin. (6) din lege - care vine să racordeze reglementările privind obligaţia de notificare a controlului, anterior desfăşurării lui la prevederile art. 12 lit. a) din Convenţia nr. 81/1947 privind inspecţia muncii în industrie şi comerţ. Astfel, conform actului internaţional, inspectorul de muncă trebuie să poată efectua controlul fără a încunoștiința agentul economic pe care urmează să-l verifice. Prin urmare, completarea propusă, vine să excludă de la obligaţia notificării, alături de controlul conformității cu legislația privind hrana pentru animale și produsele alimentare și cu normele de sănătate și bunăstare a animalelor, şi controlul în domeniul relaţiilor de muncă, securitatea şi sănătatea în muncă.  O altă modificare este cea de la art. 21 lit. d), care, de fapt, reprezintă o concretizare şi o punere în acord a normei cu prevederea de la art. 18 alin. (1). Astfel, completarea cu cuvântul „minim”, concretizează că, controlul va putea fi început doar după expirarea termenului mini, nu şi a celui maxim statuat de art. 18 alin. (1), adică, termenul de 5 zile lucrătoare de la primirea efectivă a exemplarului delegaţiei transmis pentru notificare.  Proiectul propune amendamente ale art. 22 din Legea nr. 131 din 8 iunie 2012. La acest articol se concretizează momentul din care începe să curgă termenul de efectuare a controlului. Parte din ideea care a fost pusă în prevederea de la art. 22 alin. (1) era că, controlul nu poate dura mai mult de 5 zile din momentul înmânării efective a exemplarului delegaţiei de control (atunci când inspectorul se prezintă la control), care trebuie să fie înregistrată în Registrul de stat al controalelor. În discuţii cu reprezentanţi ai autorităţilor intervievate în procesul de elaborare a acestui proiect de lege, s-a constatat că, de fapt, „înmânarea” este confundată cu „expedierea” delegaţiei de control (notificarea). Pentru a exclude orice interpretări inadecvate, proiectul propune concretizarea momentului respectiv. Mai mult, formula în vigoare nu acoperă situaţiile de la art. 21 alin. (6), când delegaţia de control poate fi înmânată după efectuarea controlului.  De asemenea, proiectul propune completarea art. 22 cu o normă care să acopere situaţia când controlul - fie el planificat sau inopinat - nu a fost început în termenul legal. Astfel, se reglementează că, după expirarea termenului maxim prevăzut la art. 18 alin. (1) - 15 zile lucrătoare - pentru iniţierea controlului planificat şi data indicată în declaraţie - pentru controlul inopinat, inspectorul nu mai poate să efectueze controlul în baza declaraţiei respective, aceasta din urmă pierzându-şi valabilitatea. Această modificare va ordona organele de control şi inspectorii, şi va asigura agenţii economici de utilizări abuzive ale delegaţiilor de control.  O modificare esenţială este cea de la art. 30 alin. (5) din lege, care propune ca în componenţa consiliilor de soluționare a disputelor, ce urmează a fi constituite în cadrul fiecărui organ de control. Pentru a asigura respectarea principiului proporţionalităţii şi pentru a asigura managementul participativ la soluţionarea litigiilor între organele de control şi mediul de afaceri, se propune ca în cadrul acestor consilii să fie aleşi cel puţin 3 reprezentanţi aleşi ai asociațiilor din mediul de afaceri.  Ultima categorie de modificări propuse la Legea nr. 131 din 8 iunie 2012 conţine amendamentele propuse la anexa la lege. Aceste amendamente vizează domeniul controlului siguranţei ocupaţionale, despre care s-a menţionat mai sus, la capitolul respectiv. Aici remarcăm doar că excluderile propuse la pct. 8 din anexă vin să statueze denumirea corectă a Autorităţii Naţionale Transport Auto. Excluderile propuse la pct. 10 nu modifică domeniul de competenţă, dar doar exclude exemplele - elemente ale domeniului „relaţii de muncă”, păstrând astfel şi logica structurală a întregii anexe, or, la niciuna dintre autorităţi nu sunt indicate exemple de subdomenii ale domeniilor din competenţă. |
| **3. Fundamentarea economico-financiară.** |
| Implementarea prevederilor proiectului nu implică cheltuieli suplimentare de la bugetul de stat. În cazul în care vorbim despre reorganizări de instituţii, acestea se vor face în limita bugetelor deja aprobate pentru anul 2017. Asemenea situaţie îi revine ANSA, care va fi reorganizată prin absorbţia Inspectoratului de Stat pentru Supravegherea Producţiei Alcoolice.  Referitor la APCSP - executarea atribuţiilor puse în competenţa acesteia nu necesită cheltuieli suplimentare, la această etapă, reorganizarea instituţiei urmând a fi efectuată în limita mijloacelor bugetare acordate. Eventuale cheltuieli suplimentare, date exacte privind acestea, urmează a fi prezentate la etapa propunerii spre aprobare a noii structuri a agenţiei.  ISM, de asemenea urmează a fi supus reorganizării, întrucât acestuia îi sunt retrase atribuțiile în domeniul siguranţei ocupaţionale (securităţii şi sănătăţii muncii). Astfel, unităţile de inspectori din cadrul ISM specializaţi în domeniul siguranţei ocupaţionale urmează a fi redistribuite autorităţilor care preiau aceste competenţe, şi anume - ANSA, IST şi APCSP. |
| **4. Impactul proiectului.** |
| Prevederile proiectului vor crea cadrul legislativ naţional corespunzător pentru realizarea atribuţiilor, conform redistribuirii instituţionale a cestora de către Legea nr. 230 din 23 septembrie 2016. Implicit, aprobarea amendamentelor propuse va permite şi realizarea scopurilor Legii nr. 230 din 23 februarie 2016 - diminuarea sarcinii controalelor de stat asupra activităţii de întreprinzător, dar şi concentrarea activităţii instituţiilor vizate de reformă pe domenii distincte, evitând conflictul de competenţă între acestea. |
| **5.** **Modul de încorporare în sistemul actelor normative în vigoare** |
| Pentru asigurarea implementării prevederilor proiectului nu este necesară amendarea suplimentară a altor acte legislative. Totuşi, aplicarea cadrului normativ propus impune necesitatea revizuirii cadrului normativ secundar (hotărâri de Guvern, ordine ale conducătorilor instituţiilor respective), mai ales în partea ce se referă la aspectele instituţionale (administrative şi funcţionale) proprii ANSA, APCSP, ISM, Inspectoratului de Stat pentru Supravegherea Producţiei Alcoolice. |

**Viceprim-ministru,**

**ministru al economiei Octavian CALMÎC**